CELEX: 32015D2042
Language: el
Date: 2015-11-13 00:00:00
Title: Εκτελεστική απόφαση (ΕΕ) 2015/2042 της Επιτροπής, της 13ης Νοεμβρίου 2015, σχετικά με την ισοδυναμία του κανονιστικού πλαισίου της Ελβετίας για τους κεντρικούς αντισυμβαλλομένους προς τις απαιτήσεις του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών

14.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 298/42
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/2042 ΤΗΣ ΕΠΙΤΡΟΠΉΣ
   της 13ης Νοεμβρίου 2015
   σχετικά με την ισοδυναμία του κανονιστικού πλαισίου της Ελβετίας για τους κεντρικούς αντισυμβαλλομένους προς τις απαιτήσεις του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 25 παράγραφος 6,
   Εκτιμώντας τα ακόλουθα:
   
               (1)
            
            
               Η διαδικασία που ισχύει για την αναγνώριση κεντρικών αντισυμβαλλομένων («CCP») εγκατεστημένων σε τρίτες χώρες, που καθορίζεται στο άρθρο 25 του κανονισμού (ΕΕ) αριθ. 648/2012, έχει ως στόχο να δοθεί η δυνατότητα στους κεντρικούς αντισυμβαλλομένους που έχουν λάβει άδεια λειτουργίας σε τρίτες χώρες των οποίων τα ρυθμιστικά πρότυπα είναι ισοδύναμα προς εκείνα που καθορίζονται στον εν λόγω κανονισμό να παρέχουν υπηρεσίες εκκαθάρισης σε εκκαθαριστικά μέλη ή τόπους διαπραγμάτευσης που είναι εγκατεστημένα(-οι) στην Ένωση. Η εν λόγω διαδικασία αναγνώρισης και η απόφαση ισοδυναμίας που προβλέπονται σε αυτόν, ως εκ τούτου, συμβάλλουν στην επίτευξη του κύριου σκοπού του κανονισμού (ΕΕ) αριθ. 648/2012, ήτοι να μειωθεί ο συστημικός κίνδυνος, με την επέκταση της χρήσης ασφαλών και εύρωστων κεντρικών αντισυμβαλλομένων για την εκκαθάριση εξωχρηματιστηριακών παραγώγων, μεταξύ άλλων και όταν οι εν λόγω CCP είναι εγκατεστημένοι και έχουν λάβει άδεια λειτουργίας σε τρίτη χώρα.
            
         
               (2)
            
            
               Προκειμένου το νομικό καθεστώς τρίτης χώρας να θεωρηθεί ισοδύναμο με το νομικό καθεστώς της Ένωσης όσον αφορά τους CCP, το ουσιαστικό αποτέλεσμα των εφαρμοστέων νομοθετικών και εποπτικών ρυθμίσεων θα πρέπει να είναι ισοδύναμο με τις απαιτήσεις της Ένωσης όσον αφορά τους κανονιστικούς στόχους που επιτυγχάνουν. Σκοπός αυτής της αξιολόγησης ισοδυναμίας είναι, επομένως, να εξακριβωθεί ότι οι νομοθετικές και εποπτικές ρυθμίσεις της Ελβετίας διασφαλίζουν ότι οι CCP που είναι εγκατεστημένοι και διαθέτουν άδεια λειτουργίας εκεί δεν εκθέτουν τα εκκαθαριστικά μέλη και τους τόπους διαπραγμάτευσης που είναι εγκατεστημένα(-οι) στην Ένωση σε υψηλότερο επίπεδο κινδύνου από εκείνο στο οποίο θα μπορούσαν να εκτεθούν οι δεύτεροι από CCP που έχουν λάβει άδεια λειτουργίας στην Ένωση και, συνεπώς, δεν δημιουργούν απαράδεκτα επίπεδα συστημικού κινδύνου στην Ένωση.
            
         
               (3)
            
            
               Την 1η Σεπτεμβρίου 2013 η Επιτροπή έλαβε τις τεχνικές συμβουλές της Ευρωπαϊκής Αρχής Κινητών Αξιών και Αγορών («ΕΑΚΑΑ») σχετικά με τις νομοθετικές και εποπτικές ρυθμίσεις που εφαρμόζονται στους κεντρικούς αντισυμβαλλομένους που έχουν λάβει άδεια λειτουργίας στην Ελβετία. Οι τεχνικές συμβουλές καταλήγουν στο συμπέρασμα ότι οι νομοθετικές και εποπτικές ρυθμίσεις που εφαρμόζονται, σε δικαιοδοτικό επίπεδο, διασφαλίζουν ότι οι κεντρικοί αντισυμβαλλόμενοι που έχουν λάβει άδεια λειτουργίας στην Ελβετία πληρούν νομικά δεσμευτικές απαιτήσεις ισοδύναμες με τις απαιτήσεις που προβλέπονται στον τίτλο IV του κανονισμού (ΕΕ) αριθ. 648/2012.
            
         
               (4)
            
            
               Σύμφωνα με το άρθρο 25 παράγραφος 6 του κανονισμού (ΕΕ) αριθ. 648/2012, χρειάζεται να πληρούνται τρεις προϋποθέσεις προκειμένου να κριθεί ότι οι νομοθετικές και εποπτικές ρυθμίσεις μιας τρίτης χώρας σχετικά με κεντρικούς αντισυμβαλλομένους που έχουν λάβει άδεια λειτουργίας εκεί είναι ισοδύναμες με εκείνες που καθορίζονται στον εν λόγω κανονισμό.
            
         
               (5)
            
            
               Σύμφωνα με την πρώτη προϋπόθεση, οι κεντρικοί αντισυμβαλλόμενοι που έχουν λάβει άδεια λειτουργίας σε τρίτη χώρα πρέπει να πληρούν νομικά δεσμευτικές απαιτήσεις ισοδύναμες με τις απαιτήσεις που προβλέπονται στον τίτλο IV του κανονισμού (ΕΕ) αριθ. 648/2012.
            
         
               (6)
            
            
               Οι νομικά δεσμευτικές απαιτήσεις της Ελβετίας για τους κεντρικούς αντισυμβαλλομένους που έχουν λάβει άδεια λειτουργίας εκεί αποτελούνται από το διάταγμα της Εθνικής Τράπεζας της 18ης Μαρτίου 2004 και από τους κανονισμούς που έχουν εκδοθεί δυνάμει αυτού από την Εθνική Τράπεζα της Ελβετίας (Swiss National Bank — «SNB»), μαζί με τον ομοσπονδιακό νόμο περί τραπεζών και ταμιευτηρίων («ο νόμος περί τραπεζών») και τα διατάγματα και τις εγκυκλίους που έχουν εκδοθεί από την Ελβετική Αρχή Εποπτείας των Χρηματοπιστωτικών Αγορών (Swiss Financial Market Supervisory Authority — «FINMA»). Το διάταγμα της Εθνικής Τράπεζας τροποποιήθηκε προσφάτως με σκοπό την εφαρμογή των αρχών για τις υποδομές των χρηματοπιστωτικών αγορών («PFMI»), που εκδόθηκαν από τις CPSS-IOSCO, και την επίτευξη ισοδυναμίας με τον κανονισμό (ΕΕ) αριθ. 648/2012. Με το αναθεωρημένο ρυθμιστικό πλαίσιο επέρχονται ορισμένες διαφορές μεταξύ των νομικά δεσμευτικών απαιτήσεων που εφαρμόζονται, σε δικαιοδοτικό επίπεδο, στους CCP στην Ελβετία και των νομικά δεσμευτικών απαιτήσεων που εφαρμόζονται στους CCP βάσει του κανονισμού (ΕΕ) αριθ. 648/2012. Η SNB εξέδωσε ωστόσο μια επεξηγηματική έκθεση σχετικά με τη μερική αναθεώρηση του διατάγματος της Εθνικής Τράπεζας, όπου παρέχονται ερμηνευτικές οδηγίες όσον αφορά το διάταγμα της Εθνικής Τράπεζας και επεξηγείται, ιδίως, ότι με το αναθεωρημένο διάταγμα της Εθνικής Τράπεζας τίθενται σε εφαρμογή οι PFMI και ότι το διάταγμα της Εθνικής Τράπεζας θα πρέπει να ερμηνεύεται λαμβανομένων υπόψη των PFMI και των τίτλων IV και V του κανονισμού (ΕΕ) αριθ. 648/2012.
            
         
               (7)
            
            
               Επιπλέον, οι CCP που έχουν λάβει άδεια λειτουργίας στην Ελβετία πρέπει να εγκρίνουν καταστατικό, οργανωτικούς κανονισμούς και κανονισμό των αρμοδιοτήτων, καθώς και ορισμένες οργανωτικές πολιτικές (οι οργανωτικοί κανονισμοί και πολιτικές), όπου πρέπει να προβλέπονται περιοριστικές λεπτομέρειες σχετικά με τον τρόπο με τον οποίο οι εν λόγω CCP θα πληρούν τα εν λόγω πρότυπα, σύμφωνα με τις PFMI και τον κανονισμό (ΕΕ) αριθ. 648/2012, όπως εξηγείται στην επεξηγηματική έκθεση σχετικά με τη μερική αναθεώρηση του διατάγματος της Εθνικής Τράπεζας.
            
         
               (8)
            
            
               Η SNB και η FINMA μοιράζονται τα ρυθμιστικά και εποπτικά καθήκοντα όσον αφορά τους κεντρικούς αντισυμβαλλομένους και συνεργάζονται κατά την άσκηση των καθηκόντων αυτών. Οι CCP που είναι εγκατεστημένοι στην Ελβετία λαμβάνουν άδεια λειτουργίας ως τράπεζες από τη FINMA. Η FINMA μπορεί να απαλλάσσει τους κεντρικούς αντισυμβαλλομένους από την υποχρέωση συμμόρφωσης προς ορισμένες διατάξεις του νόμου περί τραπεζών και να προσαρμόζει τις διατάξεις του, ώστε να λαμβάνονται υπόψη οι δραστηριότητες εκκαθάρισης και το προφίλ κινδύνου των CCP. Οι εγκύκλιοι της FINMA αφορούν, μεταξύ άλλων, τη φερεγγυότητα, τη διακυβέρνηση, τη διαχείριση κινδύνων, τους λογιστικούς ελέγχους και την υποβολή αναφορών.
            
         
               (9)
            
            
               Συνεπώς, οι νομικά δεσμευτικές απαιτήσεις της Ελβετίας περιλαμβάνουν μια προσέγγιση δύο κατηγοριών. Οι βασικές αρχές για τους CCP, οι οποίες καθορίζονται στον νόμο περί τραπεζών και στο διάταγμα της Εθνικής Τράπεζας, καθώς και στους κανονισμούς, τα διατάγματα και τις εγκυκλίους που έχουν εκδοθεί στο πλαίσιο αυτών (οι «πρωταρχικοί κανόνες»), συνιστούν τα πρότυπα υψηλού επιπέδου με τα οποία πρέπει να συμμορφώνονται οι CCP προκειμένου να λάβουν άδεια για την παροχή υπηρεσιών εκκαθάρισης στην Ελβετία. Οι εν λόγω πρωταρχικοί κανόνες αποτελούν την πρώτη κατηγορία νομικά δεσμευτικών απαιτήσεων στην Ελβετία. Για να τεκμηριώνεται η συμμόρφωση προς τους πρωταρχικούς κανόνες, ο CCP που έχει λάβει άδεια λειτουργίας στην Ελβετία πρέπει να υποβάλλει τους οργανωτικούς κανονισμούς και τις πολιτικές του στην FINMA προς έγκριση. Οι εν λόγω οργανωτικοί κανονισμοί και πολιτικές αποτελούν τη δεύτερη κατηγορία νομικά δεσμευτικών απαιτήσεων στην Ελβετία. Άπαξ και εγκριθούν από τη FINMA, οι εν λόγω οργανωτικοί κανονισμοί και πολιτικές καθίστανται νομικά δεσμευτικοί για τον CCP. Ως εκ τούτου, οι εν λόγω κανονισμοί και πολιτικές αποτελούν αναπόσπαστο μέρος των νομοθετικών και εποπτικών ρυθμίσεων με τις οποίες πρέπει να συμμορφώνεται ο CCP που έχει λάβει άδεια λειτουργίας στην Ελβετία. Σε περίπτωση μη συμμόρφωσης του CCP με τους πρωταρχικούς κανόνες ή με τους οργανωτικούς κανονισμούς και τις πολιτικές του, η FINMA έχει την εξουσία να προβαίνει σε ενέργειες διοικητικού χαρακτήρα κατά του CCP, μεταξύ άλλων και στην ανάκληση της τραπεζικής άδειας του σχετικού CCP.
            
         
               (10)
            
            
               Οι πρωταρχικοί κανόνες που ισχύουν για τους CCP, οι οποίοι συμπληρώνονται από τους οργανωτικούς κανονισμούς και τις πολιτικές τους, αποφέρουν ουσιαστικά αποτελέσματα ισοδύναμα με τα αποτελέσματα των κανόνων που περιέχονται στον τίτλο IV του κανονισμού (ΕΕ) αριθ. 648/2012. Ειδικότερα, οι νομικά δεσμευτικές απαιτήσεις που ισχύουν για τους CCP που έχουν επί του παρόντος λάβει άδεια λειτουργίας στην Ελβετία, όσον αφορά τον αριθμό αθετήσεων που πρέπει να καλύπτονται από το σύνολο των χρηματοοικονομικών πόρων, τον κίνδυνο ρευστότητας, τη συνέχεια της επιχειρηματικής δραστηριότητας, τις απαιτήσεις παροχής εξασφαλίσεων, την επενδυτική πολιτική, τον κίνδυνο διακανονισμού, τον διαχωρισμό και τη φορητότητα, τον υπολογισμό των αρχικών περιθωρίων και τη διακυβέρνηση —που περιλαμβάνει τις οργανωτικές απαιτήσεις, τις απαιτήσεις σχετικά με τα ανώτερα διοικητικά στελέχη, την επιτροπή κινδύνου, την τήρηση αρχείων, τις ειδικές συμμετοχές, τις πληροφορίες που διαβιβάζονται στην αρμόδια αρχή, τη σύγκρουση συμφερόντων, την εξωτερική ανάθεση και την άσκηση επιχειρηματικής δραστηριότητας— παράγουν ουσιαστικά αποτελέσματα ισοδύναμα με εκείνα των απαιτήσεων που προβλέπονται στον κανονισμό (ΕΕ) αριθ. 648/2012 και, ως εκ τούτου, θα πρέπει να θεωρηθούν ισοδύναμες.
            
         
               (11)
            
            
               Ως εκ τούτου, η Επιτροπή καταλήγει στο συμπέρασμα ότι οι νομοθετικές και εποπτικές ρυθμίσεις της Ελβετίας διασφαλίζουν ότι οι κεντρικοί αντισυμβαλλόμενοι που έχουν λάβει άδεια λειτουργίας εκεί πληρούν νομικά δεσμευτικές απαιτήσεις ισοδύναμες με τις απαιτήσεις που προβλέπονται στον τίτλο IV του κανονισμού (ΕΕ) αριθ. 648/2012.
            
         
               (12)
            
            
               Σύμφωνα με τη δεύτερη προϋπόθεση, βάσει του άρθρου 25 παράγραφος 6 του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις της Ελβετίας όσον αφορά τους κεντρικούς αντισυμβαλλομένους που έχουν λάβει άδεια λειτουργίας εκεί πρέπει να προβλέπουν αποτελεσματική εποπτεία των εν λόγω κεντρικών αντισυμβαλλομένων και επιβολή των απαιτήσεων σε συνεχή βάση.
            
         
               (13)
            
            
               Οι CCP που έχουν λάβει άδεια λειτουργίας στην Ελβετία υπόκεινται σε συνεχή έλεγχο από τη FINMA, καθώς και σε συνεχή εποπτεία από την SNB, με σκοπό την παρακολούθηση της συνεχούς συμμόρφωσης προς τους όρους της άδειας και τις λοιπές εφαρμοστέες κανονιστικές απαιτήσεις. Οι CCP που έχουν λάβει άδεια λειτουργίας στην Ελβετία υπόκεινται σε ετήσιο λογιστικό έλεγχο. Οι CCP πρέπει να παρέχουν στην ελεγκτική οντότητα τις πληροφορίες που ζητούνται για τη διεξαγωγή του λογιστικού ελέγχου. Εάν η ελεγκτική οντότητα διαπιστώσει παραβίαση των εποπτικών διατάξεων ή άλλες παρατυπίες, θα παραχωρήσει στον σχετικό CCP ένα χρονικό διάστημα για την αποκατάσταση της συμμόρφωσης και, εάν δεν αποκατασταθεί η συμμόρφωση, ενημερώνει τη FINMA. Σε περίπτωση σοβαρών παραβιάσεων των εποπτικών διατάξεων ή σοβαρών παρατυπιών, η ελεγκτική οντότητα ειδοποιεί απευθείας τη FINMA. Συν τοις άλλοις, τόσο οι CCP όσο και οι ελεγκτικές οντότητες οφείλουν να παρέχουν στη FINMA όλες τις πληροφορίες που είναι αναγκαίες για την εκπλήρωση των καθηκόντων της και πρέπει να της αναφέρουν αμέσως κάθε περιστατικό που είναι ουσιαστικής σημασίας για την εποπτεία. Επιπλέον, η FINMA διενεργεί επίσης στοχευμένες επιτόπιες επιθεωρήσεις, εξετάζει τις περιοδικές αναφορές και προβαίνει σε τακτικές συναντήσεις με τη διοίκηση και το προσωπικό του CCP.
            
         
               (14)
            
            
               Η FINMA μπορεί να λαμβάνει ειδικά μέτρα όταν καταλήγει στη διαπίστωση παραβίασης των νομοθετικών και εποπτικών ρυθμίσεων. Συγκεκριμένα, η FINMA μπορεί να επιβάλει απαγόρευση σε κάποιο πρόσωπο να ενεργεί σε διευθυντική θέση ή μπορεί να προβεί σε κατάσχεση των κερδών που αποκομίστηκαν ως αποτέλεσμα της παράβασης. Η FINMA μπορεί επίσης να ορίσει έναν πράκτορα έρευνας για τη διερεύνηση ειδικών περιστάσεων που αφορούν την παραβίαση των νομοθετικών και εποπτικών ρυθμίσεων ή να εφαρμόσει εποπτικά μέτρα για τα οποία έχει δώσει εντολή η FINMA. Ο CCP που υπόκειται σε έρευνα υποχρεούται να επιτρέψει την πρόσβαση του πράκτορα έρευνας στις εγκαταστάσεις του και να παράσχει όλες τις πληροφορίες και τα έγγραφα που ζητά ο πράκτορας έρευνας για τη διενέργεια της έρευνας. Τέλος, η FINMA δύναται επίσης να ανακαλέσει την τραπεζική άδεια ενός κεντρικού αντισυμβαλλομένου ή να ακυρώσει την καταχώρισή του, σε περίπτωση που δεν συμμορφώνεται πλέον με τις ισχύουσες νομοθετικές και εποπτικές ρυθμίσεις, και δύναται να εκδίδει οδηγίες προς τα διοικητικά όργανα του CCP.
            
         
               (15)
            
            
               Η SNB εποπτεύει τους κεντρικούς αντισυμβαλλομένους σε συνεργασία με τη FINMA. Ειδικότερα, η SNB είναι αρμόδια για την αξιολόγηση της συμμόρφωσης των CCP προς τις ελάχιστες απαιτήσεις που προβλέπονται στο διάταγμα της Εθνικής Τράπεζας. Οι CCP πρέπει να παρέχουν στην SNB τις πληροφορίες που είναι αναγκαίες για να αξιολογεί τη συμμόρφωση με αυτές τις ελάχιστες απαιτήσεις, υποβάλλονται δε σε επιτόπιες επιθεωρήσεις. Συγκεκριμένα, οι CCP οφείλουν να υποβάλλουν περιοδικές και ad hoc εκθέσεις στην SNB και να την ενημερώνουν εκ των προτέρων για ειδικά θέματα ή αλλαγές. Η SNB μπορεί επίσης να επιβάλλει ποινές και άλλες κυρώσεις, σε περίπτωση που δεν έχουν παρασχεθεί πληροφορίες ή αποδεικτικά στοιχεία που ζητήθηκαν από την SNB ή δεν έχουν τηρηθεί οι τυπικές απαιτήσεις ή τα στοιχεία είναι ελλιπή ή ανακριβή. Για τη διενέργεια των αξιολογήσεων η SNB βασίζεται σε ένα ευρύ φάσμα πληροφοριών, όπου περιλαμβάνονται η αυτοαξιολόγηση και εσωτερικά έγγραφα του CCP, εκθέσεις λογιστικού ελέγχου, καθώς και τακτικές αναφορές και συναντήσεις με τη διοίκηση και το προσωπικό του CCP. Η SNB εκδίδει συστάσεις προς τους κεντρικούς αντισυμβαλλομένους οι οποίοι δεν συμμορφώνονται προς τις ελάχιστες απαιτήσεις που προβλέπονται στο διάταγμα της Εθνικής Τράπεζας. Εάν ο σχετικός CCP δεν συμμορφωθεί με τη σύσταση, η SNB θα εκδώσει σχετική εντολή. Εάν ο CCP δεν συμμορφωθεί με την εντολή, η SNB μπορεί να ενημερώσει τη FINMA για τα πορίσματά της, η οποία δύναται να προβεί σε περαιτέρω ενέργειες εποπτείας και επιβολής κατά του CCP.
            
         
               (16)
            
            
               Ως εκ τούτου, η Επιτροπή καταλήγει στο συμπέρασμα ότι οι νομοθετικές και εποπτικές ρυθμίσεις της Ελβετίας όσον αφορά τους κεντρικούς αντισυμβαλλομένους που έχουν λάβει άδεια λειτουργίας εκεί προβλέπουν αποτελεσματική εποπτεία των CCP και επιβολή των απαιτήσεων σε συνεχή βάση.
            
         
               (17)
            
            
               Σύμφωνα με την τρίτη προϋπόθεση, βάσει του άρθρου 25 παράγραφος 6 του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις της Ελβετίας πρέπει να περιλαμβάνουν ένα αποτελεσματικό ισοδύναμο σύστημα για την αναγνώριση κεντρικών αντισυμβαλλομένων που έχουν λάβει άδεια λειτουργίας βάσει των νομικών καθεστώτων τρίτων χωρών («CCP τρίτων χωρών»).
            
         
               (18)
            
            
               Οι CCP τρίτων χωρών μπορούν να υποβάλλουν αίτηση στη FINMA για αναγνώριση, βάσει της οποίας τους επιτρέπεται να παρέχουν υπηρεσίες στην Ελβετία. Η αναγνώριση των CCP τρίτων χωρών στην Ελβετία βασίζεται στην ύπαρξη, στη σχετική τρίτη χώρα, ενός αποτελεσματικού ισοδύναμου συστήματος για την αναγνώριση CCP τρίτων χωρών. Η SNB μπορεί επίσης να προσδιορίζει έναν κεντρικό αντισυμβαλλόμενο τρίτης χώρας ως συστημικά σημαντικό για τη σταθερότητα των χρηματοπιστωτικών αγορών της Ελβετίας και μπορεί να τον απαλλάσσει από τη συμμόρφωση προς τις ελάχιστες απαιτήσεις που ορίζονται στο διάταγμα της Εθνικής Τράπεζας, υπό την προϋπόθεση ότι το νομοθετικό και εποπτικό καθεστώς της τρίτης χώρας θεωρείται ισοδύναμο και ότι έχουν καθιερωθεί ρυθμίσεις συνεργασίας με τις αρμόδιες αρχές της τρίτης χώρας για την εποπτεία των CCP. Οι αναγνωρισμένοι CCP επίσης πρέπει να υποβάλλουν αναφορές στη FINMA και να την ενημερώνουν για ειδικά ζητήματα. Παρά ταύτα, οι απαιτήσεις υποβολής αναφορών και πληροφοριών που πρέπει να παρέχονται από αναγνωρισμένους CCP στη FINMA, δεν επηρεάζουν τις εποπτικές λειτουργίες για τις οποίες είναι υπεύθυνες οι αρμόδιες αρχές της τρίτης χώρας.
            
         
               (19)
            
            
               Κατά συνέπεια, θα πρέπει να θεωρηθεί ότι οι νομοθετικές και εποπτικές ρυθμίσεις της Ελβετίας προβλέπουν ένα αποτελεσματικό ισοδύναμο σύστημα για την αναγνώριση CCP τρίτων χωρών.
            
         
               (20)
            
            
               Μπορεί, συνεπώς, να θεωρηθεί ότι πληρούνται οι προϋποθέσεις που αναφέρονται στο άρθρο 25 παράγραφος 6 του κανονισμού (ΕΕ) αριθ. 648/2012 από τις νομοθετικές και εποπτικές ρυθμίσεις της Ελβετίας σχετικά με CCP που έχουν λάβει άδεια λειτουργίας εκεί, και αυτές οι νομοθετικές και εποπτικές ρυθμίσεις θα πρέπει να θεωρηθούν ισοδύναμες με τις απαιτήσεις που καθορίζονται στον κανονισμό (ΕΕ) αριθ. 648/2012. Η Επιτροπή θα πρέπει να συνεχίσει να παρακολουθεί, σε τακτική βάση, την εξέλιξη του νομοθετικού και εποπτικού πλαισίου για τους κεντρικούς αντισυμβαλλομένους στην Ελβετία και την εκπλήρωση των προϋποθέσεων βάσει των οποίων εκδόθηκε η παρούσα απόφαση.
            
         
               (21)
            
            
               Η τακτική επανεξέταση των νομοθετικών και εποπτικών ρυθμίσεων που ισχύουν στην Ελβετία για τους CCP που έχουν λάβει άδεια λειτουργίας εκεί δεν θα πρέπει να θίγει τη δυνατότητα της Επιτροπής να διενεργεί ειδική επανεξέταση, ανά πάσα στιγμή, εκτός του πλαισίου της γενικής επανεξέτασης σε περίπτωση που, λόγω σχετικών εξελίξεων, καταστεί αναγκαίο να αξιολογήσει εκ νέου η Επιτροπή την ισοδυναμία που χορηγείται με την παρούσα απόφαση. Η εν λόγω επανεξέταση θα μπορούσε να οδηγήσει στην ανάκληση της αναγνώρισης της ισοδυναμίας.
            
         
               (22)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της ευρωπαϊκής επιτροπής κινητών αξιών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για τους σκοπούς του άρθρου 25 του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις της Ελβετίας που αποτελούνται από το διάταγμα της Εθνικής Τράπεζας και τους κανονισμούς που έχουν εκδοθεί δυνάμει αυτού, τον ομοσπονδιακό νόμο περί τραπεζών και ταμιευτηρίων, καθώς και τα διατάγματα και τις εγκυκλίους που έχουν εκδοθεί σύμφωνα με αυτόν, όπως συμπληρώθηκαν από την επεξηγηματική έκθεση σχετικά με τη μερική αναθεώρηση του διατάγματος της Εθνικής Τράπεζας, όπου παρέχονται ερμηνευτικές οδηγίες όσον αφορά το διάταγμα της Εθνικής Τράπεζας, και ισχύουν για κεντρικούς αντισυμβαλλομένους που έχουν λάβει άδεια λειτουργίας εκεί θεωρούνται ισοδύναμες με τις απαιτήσεις που καθορίζονται στον κανονισμό (ΕΕ) αριθ. 648/2012.
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 13 Νοεμβρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 201 της 27.7.2012, σ. 1.